Meðferð við brasilíska afbrigði kórónuveirunnar er eins og við öðrum afbrigðum hennar, að sögn yfirlæknis sýkingavarnadeildar Landspítalans, en skipverji af erlendu flutningaskipi sem greindist með veiruna hefur verið fluttur á Landspítalann.
Tíu skipverjar af nítján á súrálsflutningaskipi sem liggur við bryggju á Reyðarfirði greindust með COVID-19. Skipið var að koma frá Brasilíu - reyndust skipverjarnir smitaðir af brasilíska afbrigði veirunnar og er það í fyrsta sinn sem það greinist hér á landi. Það afbrigði er talið sérlega smitandi. Áhöfninni var heldið í einangrun um borð, en einn skipverja var fluttur á Landspíalann í gær. Ólafur Guðlaugsson smitsjúkdómalæknir og yfirlæknir sýkingavarnadeildar Landspítalans segir að flutningur sjúklingsins hafi gengið vel.
Það gekk bara ágætlega. Það er náttúrlega vinnuferill sem hefur verið nýttur áður og gekk ágætlega nú sem áður.
Segir Ólafur Guðlaugsson. Hann segir alltaf mikinn viðbúnað vegna flutnings sjúklinga með sjúkdóminn, en ekki hafi verið ástæða til að vera með sérstakan viðbúnað umfram það.
Nei, smitleiðirnar eru þær sömu og viðbúnaðurinn er þess vegna bara sá sami.
Ólafur segir einangrun sjúklingsins á deildinni eins og annarra COVID sjúklinga og ekki sé ástæða til að ætla að meiri hætta sé á að þetta afbrigði sleppi út og dreifist. Þá sé meðferðin við brasilíska afbrigðinu sú sama og við öðrum afbrigðum.
Við náttúrlega vitum öll að meðferð við COVID vandamálinu er að verulegu leyti stuðningsmeðferð og sú meðferð er eins. Og síðan höfum við beitt þá þessum sömu veirulyfjum sem við höfum verið að nota með ágætisárangri hér og eins þessum bólguminnkandi sterum, þannig að við beitum sömu meðferðinni og við hin afbrigðin.
Vel gekk að flytja erlendan sjómann sem greindist með brasilíska afbrigði kórónuveirunnar, frá Reyðarfirði, á Landspítalann í gær. að sögn yfirlæknis á sýkingavarnadeild Landspítalans. Ekki hafi verið ástæða til að vera með sérstakar ráðstafanir umfram aðra COVID flutninga.